## Pravilnik o načinu propisivanja, izdavanja i naplaćivanja lijekova

### NN 44/1995 (30.6.1995.), Pravilnik o načinu propisivanja, izdavanja i naplaćivanja lijekova

# HRVATSKI ZAVOD ZA ZDRAVSTVENO OSIGURANJE

Na osnovi članka 103. Zakona o zdravstvenom osiguranju ("Narodne
novine" broj 75/93) i članka 14. Statuta Hrvatskog zavoda za zdravstveno
osiguranje, ("Narodne novine" broj 1/94) Upravno vijeće Hrvatskog
zavoda za zdravstveno osiguranje, na 14. sjednici održanoj 20. lipnja 1995.
godine, donijelo je

## PRAVILNIK

### O NAČINU PROPISIVANJA, IZDAVANJA I NAPLAĆVANJA LIJEKOVA

I OPĆE ODREDBE

Članak 1.

Ovim Pravilnikom utvrđuje se način propisivanja, izdavanja i naplaćivanja
lijekova osiguranim osobama Hrvatskog zavoda za zdravstveno osiguranje
(u daljnjem tekstu: Zavod).

Članak 2.

Lijekovi se propisuju, izdaju i naplaćuju osiguranim osobama na način
predviđen Zakonom o stavljanju lijekova u promet, Pravilnikom o načinu
propisivanja i izdavanja lijekova i drugim propisima, objavljenim u "Narodnim
novinama" broj 53/91, te ovim Pravilnikom, i ostalim općim aktima
Zavoda.

Članak 3.

Lijekovi se osiguranim osobama propisuju i izdaju na recept čiji je
sadržaj propisan odredbom članka 6. ovog Pravilnika.

Tiskanicu recepta izdaje Zavod neposredno doktorima medicine iz članka
4. ovog Pravilnika.

Članak 4.

Lijekove na recept propisuju izabrani doktori medicine primarne zdravstvene
zaštite (u daljnjem tekstu: izabrani doktori), koji su u ugovornom odnosu
sa Zavodom.

Lijekove na recept Zavoda iznimno mogu propisivati doktori hitne medicinske
pomoći.

II. RECEPT

Članak 5.

Recept je isprava propisanog sadržaja i oblika koju ispunjava izabrani
doktor.

Recept se mora ispunjavati čitljivo, tintom ili kemijskom olovkom, plave
ili crne boje.

Članak 6.

Recept mora sadržavati:

1. puni naziv Zavoda,

2. broj područnog ureda Zavoda osigurane osobe,

3. broj područnog ureda Zavoda obveznika uplate doprinosa,

4. broj osigurane osobe,

5. oznaku osnove osiguranja,

6. oznaku nositelja osiguranja ili člana obitelji,

7. rok valjanosti iskaznice,

8. JMBG ili MB (matični broj stranca),

9. oznaku države osiguranja (za ino-osigurane osobe),

10. ime i prezime osigurane osobe,

11. broj obveze,

12. adresu stanovanja osigurane osobe,

13. šifru dijagnoze prema Međunarodnoj klasifikaciji bolesti, ozljeda
i uzroka smrti,

14. mjesto i datum propisivanja lijeka"

15. oznaku o nesudjelovanju osigurane osobe u troškovima za lijek,

16. puno zaštićeno ime lijeka i šifru lijeka s liste lijekova Zavoda,

19. farmaceutski oblik Iijeka,

18. količinu lijeka, nabavnu cijenu lijeka i cijenu usluge,

19. način upotrebe lijeka,

20. potpis i faksimil sa šifrom izabranog doktora,

21. pečat zdravstvene ustanove, odnosno ordinacije doktora medicine
privatne prakse,

22. šifru zdravstvene ustanove ili ordinacije privatne prakse,

23. oznaku recepta,

24. oznaku serije i broja recepta

Podatke navedene u točki 2. do 11. stavke 1. ovog članka, na tiskanicu
recepta unosi se preslikom s Iskaznice zdravstvene osigurane osobe, odnosno
na način propisan člankom 5. ovog Pravilnika.

Članak 7.

Tiskanicu recepta iz članka 6. ovog Pravilnika tiska se u veličini formata
A-5 (21 cm x 14,5 cm) i sastavni je dio ovog Pravilnika.

Članak 8.

Na receptu mora ostati slobodan prostor predviđen za označavanje cijene
lijeka, datuma izdavanja lijeka, potpis ljekarnika i pečat Ijekarne.

III PROPISIVANJE LIJEKOVA

Članak 9.

Na recept se propisuje samo jedan lijek i oblik lijeka za jednu osobu,
s potpunom uputom o načinu upotrebe lijeka (nije dovoljno napisati "prema
uputi").

Recept iz stavke 1. ovog članka vrijedi 15 dana od dana propisivanja
lijeka, ako ovim Pravilnikom nije drukčije propisano.

Članak 10.

Kada zbog prirode bolesti osigurane osobe lijek treba hitno izdati,
doktor medicine je dužan označiti recept jednom od ovih oznaka "cito",
"statim" ili "periculum in mora".

Članak 11.

Na recept se propisuju samo lijekovi uvršteni u Listu lijekova koji
se mogu propisivati osiguranim osobama na teret Hrvatskog zavoda za zdravstveno
osiguranje (u daljnjem tekstu: Lista lijekova).

U slučaju kućnog liječenja i zdravstvene njege u kući osigurane osobe,
izabrani doktor može na recept propisati zavojni materijal (vata i proizvodi
od vate, gaza i proizvodi od gaze, zavoji, flasteri i staničevina) najviše
za potrebe liječenja do 7 dana.

Listu lijekova iz stavka 1. ovog članka donosi Upravno vijeće Zavoda,
na prijedlog Komisije za lijekove Zavoda.

Članak 12.

Ako se propisuje gotovi lijek, koji se u upotrebi nalazi u raznim oblicima,
veličinama, odnosno različite jačine, doktor medicine na receptu mora označiti
oblik i dozu lijeka. Rimskim brojkama i latinskim riječima označuje se
na receptu i broj jediničnog oblika lijeka.

Pri propisivanju magistralnog lijeka izabrani doktor ispisuje njegove
sastojke i količinu u gramima (g) arapskim brojkama.

Kada izabrani doktor propiše lijek na recept iznad maksimalno dopuštene
doze, obvezan je to označiti uskličnikom i potpisom.

Članak 13.

Na jedan recept propisuje se lijek u količini koja je prema stanju bolesnika
i prirodi bolesti dovoljna bolesniku:

1. u slučaju pružanja hitne medicinske pomoći, za liječenje najviše
do 3 dana, odnosno jedno najmanje pakiranje lijeka uz obvezatno označavanje
oznakama iz članka 10. ovog Pravilnika;

2. u slučaju akutne bolesti, za liječenje do 10 dana, 3. u slučaju kronične
bolesti, za liječenje do 30 dana.

Članak 14.

Pri propisivanju antibiotika, ako količina lijeka ne odgovara količini
originalnog pakiranja; broj kapsula, dražeja, tableta i slično obilježava
se rimskim brojkama i latinskim riječima.

Članak 15.

Lijekovi koji sadrže opojne droge i psihotropne supstancije, mogu se
propisivati samo ako su prijeko potrebni i ako su u upotrebi na osnovi
Zakona o stavljanju lijekova u promet.

Recepti kojima se propisuju lijekovi, a koji sadrže opojne droge i psihotropne
supstancije, izdaju se u dva primjerka, s oznakom "kopija" na
drugom primjerku i s naznakom rednog broja evidencijske knjige o izdanim
receptima.

Recepti iz stavke 1. ovog članka vrijede pet dana od dana propisivanja.

lzabrani doktor dužan je voditi posebnu knjigu evidencije o opojnim
drogama i psihotropnim supstancijama propisanim na recepte.

Članak 16.

Izabrani doktor uz dijagnozu, u zdravstveni karton osigurane osobe,
odnosno u povijest bolesti ili dnevnik bolesnika (ambulantni dnevnik) bilježi
propisani lijek s naznakom naziva i količine lijeka, kao i propisanu dnevnu
dozu.

IV. IZDAVANJE LIJEKOVA

Članak 17.

Ljekarnik može izdati lijek na recept ako je taj recept propisan sukladno
odredbama ovog Pravilnika.

Ako nije drukčije propisano, na recept se može izdati najmanje originalno
pakiranje lijeka, najmanje jačine.

Članak 18.

Ljekarnik ne smije izdati lijek na teret Zavoda u slijedećim slučajevima:

a) ako na receptu nedostaje potrebno obilježje (odredba članka 5. i
6. ovog Pravilnika),

b) ako je od dana propisivanja lijeka proteklo više od 15 dana,

c) ako je od dana propisivanja antibiotika proteklo više od 3 dana,

d) ako je od dana propisivanja lijeka, koji sadrži opojne droge i psihotropne
supstancije proteklo više od 5 dana

e) ako je na recept propisan lijek iznad dopuštene maksimalne doze,
a izabrani doktor nije stavio oznake propisane stavkom 3. člankom 12. ovog
Pravilnika.

Članak 19.

Gotovi lijek za osobnu upotrebu ljekarnik može izdati samo u originalnom
pakiranju.

Iznimno, Ijekarnik može gotovi lijek izdati iz većeg pakiranja ("blister"),
a pri izdavanju takvog lijeka dužan je na vanjskom omotu označiti ime,
količinu i broj serije, način upotrebe i čuvanja lijeka, rok upotrebljivosti
lijeka, te druge podatke važne za njegovu pravilnu upotrebu.

Članak 20.

Prilikom izdavanja lijeka, Ijekarnik je dužan na recept staviti pečat
ljekarne, datum izdavanja lijeka, nabavnu cijenu lijeka, cijenu usluge
i potpis.

Članak 21.

Lijek propisan na recept s oznakom hitnosti, mora se odmah izdati.

U vrijeme noćnog dežurstva, ljekarnik mora izdati lijek na osnovi recepta
koji nosi oznaku hitnosti.

Članak 22.

Ljekarnik ne smije, bez prethodne suglasnosti doktora medicine koji
je propisao lijek, umjesto propisanog Iijeka izdati lijek sličnog sastava.

Ako ljekarna nema propisanog lijeka, ljekarnik može izdati lijek istog
sastava, koji je uvršten u Listu lijekova pod drugim imenom. Takav lijek
će biti izdan samo uz pristanak osobe kojoj je propisan. Svaka zamjena
lijeka obvezatno se mora naznačiti na receptu.

Ako ljekarna nema propisanog lijeka dužna ga je, na zahtjev osobe, odmah,
a najkasnije u roku od tri dana pribaviti ili njegovo izdavanje osobi osigurati
kod druge ljekarne.

Članak 23.

Prilikom izdavanja lijeka na recept, djelatnik ljekarne naplaćuje novčani
iznos u visini određenoj aktom Zavoda o sudjelovanju osiguranih osoba u
troškovima zdravstvene zaštite.

Članak 24.

Naplaćene iznose iz članka 23. ovog Pravilnika ljekarne obračunavaju
prema odredbama ugovoca sklopljenog sa Zavodom.

Članak 25.

Ako je ljekarna izdala lijek na recept propisan protivno odredbama ovog
Pravilnika, Zavod ima pravo odbiti zahtjev za plačanje tako izdanog lijeka.

V. ZAVRŠNE ODREDBE

Članak 26.

Stupanjem na snagu ovog Pravilnika prestaje vrijediti Pravilnik o načinu
propisivanja, izdavanja i naplaćivanja lijekova osiguranim osobama Hrvatskog
zavoda za zdravstveno osiguranje ("Narodne novine" broj 9/94
i 94/94).

Članak 27.

Ovaj Pravilnik stupa na snagu osmog dana od dana objave u "Narodnim
novinama".

Klasa: 025-04/95-01/37

Urbroj: 338-0 I -24-95-1

Zagreb, 20. lipnja 1995. godine

Predsjednik Upravnog vijeća Hrvatskog zavoda za zdravstveno
osiguranje

**prim. dr. sci. Mate Ljubičić**, v. r.

.

![](dodatni/362735.gif)

Pravilnik, NN 44/1995-863
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)